প্রয়োজনের অধিক চর্বি জাতীয় খাদ্যবস্তু এবং শর্করা গ্রহণের ফলে রক্তে ফ্যাটি এসিড ও ট্রাইগ্লিসারাইডের পরিমাণ অধিক থাকে। রক্তে অতিরিক্ত মাত্রার ফ্যাটি এসিড ও ট্রাইগ্লিসারাইড কোলেস্টেরলের মাত্রা বৃদ্ধির জন্য দায়ী। আমরা সবাই জানি রক্তে দীর্ঘ সময় ধরে কোলেস্টেরলের মাত্রা বেশি থাকলে, ধীরে ধীরে হার্ট ব্লকের সৃষ্টি হয়। যা বর্তমান সময়ে প্রধান হৃদরোগ হিসেবে বিবেচিত। শরীর সুস্থ রাখার জন্য, হৃদরোগ, স্থূলতা, ডায়াবেটিস ও উচ্চমাত্রায় কোলেস্টেরল নিয়ন্ত্রণের জন্য শারীরিক প্রয়োজন মোতাবেক খাদ্যবস্তু গ্রহণ করতে হবে। কোনোভাবেই প্রয়োজনের অধিক মাত্রায় খাদ্যবস্তু গ্রহণ করা যাবে না। আপনি প্রয়োজনের অধিক খাদ্য গ্রহণ করেছেন কিনা তা আপনার শারীরিক ওজনই বলে দেবে। যেসব ব্যক্তি খুবই অল্প পরিমাণে কায়িকশ্রম সম্পাদন করেন তারা ভাত, রুটি, চিনি, আলু ও তেল-চর্বি, এসব জ্বালানি বস্তু অবশ্যই অল্প পরিমাণে গ্রহণ করবেন এবং উদর পূর্তির জন্য কম চর্বিযুক্ত মাছ- মাংস, ফলমূল এবং শাকসবজি বেশি পরিমাণে গ্রহণ করতে পারবেন। আর যারা কায়িকশ্রম সম্পাদন করেন তারা এসব খাদ্য বেশি পরিমাণে খেতে পারবেন।